Dèy avèk Gwo Devastasyon nan Filipin apre Pasaj Tifon Haiyan
Kominote entènasyonal la ap prese pote èd bay peyi Filipin kote tifon Haiyan fè gwo devastasyon e touye plis pase 10 mil moun.
Asistans ak priyè: Se repons kominote entènasyonal la pou viktim yon tifon ki koze gwo devastasyon e touye kretyen-vivan pa bann e pa pakèt nan peyi Filipin. Vrèman vre, Tifon Haiyan –ki pase sou pati santral peyi a vandredi 8 novanm 2013 la- koze lanmò anviwon 10 mil moun, pandan li detwi kay, bèt ak tout sa moun yo te genyen pou yo viv. Otorite yo kòmanse evalye dega yo e yap fè kontwòl pou yo konnen konbyen moun egzakteman move tan an touye. Dimanch 10 novanm nan, Prezidan Benigno Aquino te vizite kèk nan zòn sinistre yo. Misye Aquino, ki pale nan lang nasyonal Filipin nan, Tagalòg, di moun: “Otorite yo la pou yo garanti nou jwenn èd le pi vit posib... e pou lavi retounen nan nomal li natirèlman. Mwen regrèt mwen pa kapab rete avèk nou pi lontan. Kounye a mwen gen pou m analize done yo epi evalye dega ak domaj move tan an fè nan rejyon sa a.” Kèk nan moun kap viv nan zòn sinistre yo pale pou di sa yo bezwen plis, se bon jan dlo pou yo bwè, manje ak lòt pwovizyon dijans; yo pa bezwen visit okenn otorite kap ba yo pawòl sèlman. Youn nan yo ki pale a kondisyon pou non l pa site, deklare : «Tout sa nap mande, se pou asistans sekou a vin jwenn nou imedyatman. Nou pa bezwen visit politisyen. Nou bezwen manje, rad, dlo ; e nou bezwen yo rapid-rapid. » Asistans kap sòti anpil kote nan lemond deja nan wout menmsi sa ka pran yon ti tan pou èd la rive jwenn viktim yo. Se konsa, pa egzanp, minis afè etranjè peyi Lalmay la, Guido Westerwelle, anonse gouvènman alman an ap voye yon asistans dijans kap monte depase 650 mil euro. Misye Westerwelle fè konnen : “Laymay vle ede e Lalmay pral ede. Nou pral voye yon asistans pou 500 mil euro. Nou deja gen yon ekip teknik nan wout ; epi, avèk èd sant jesyon kriz ki nan anbasad nou laba a, Lalmay pral deside ki lòt asistans ki nesesè, paske nou ta renmen wè soufrans pèp filipen an fini le pi vit posib. » Yon lòt kote, konpayi ayeryèn peyi Lalmay, LUFTHANZA, ak òganizayon imanitè entènasyonal Vizyon sou Lemond, mete ansanm pou yo transpòte asistans gouvènman ak pèp alman an vle voye bay Filipin. Nan okzazyon gwo dezas natirèl sa a, pap François pa rete endiferan. Nan mesaj Souvren Pontif la mete devan fidèl katolik ki te reyini dimanch sou plas Sen Pyè a nan vil Wòm, li mande yo priye pou viktim Tifon Haiyan yo. Pap la di: «Mwen vle afime rapwochman sere mwen ak popilasyon tout rejyon nan peyi Filipin ki viktim gwo kokenn chenn move tan sa a. » Prezidan ameriken an, Barack Obama, fè parèt dimanch yon deklarasyon kote li mande tout moun priye pou viktim tifon an nan Flipin. Li fè konnen Lèzetazini ap voye asistans imanitè, menm jan li pral ede nan efò pou rebati zòn sinistre yo. Minis defans ameriken an, Chuck Hagel –ki tap abòde sitiyasyon an nan menm jounen dimanch la- di li pase lòd pou kòmandman lame amerikèn nan genyen nan rejyon pasifik la, apiye efò Lèzetazini ap fè pou l pote asistans imanitè nan Filipin aprè pasaj Tifon Haiyan.